Manises tanca el projecte europeu UPARTICIPATE a Barcelona
06 de març de 2024

· L'alcalde de Manises, Javier Mansilla, presenta una taula redona sobre bones pràctiques per a la inclusió de persones migrants en l’àmbit local

Manises, 6 març 2024. L’Ajuntament de Manises ha participat en les jornades de clausura del projecte UPARTICIPATE, celebrades a la ciutat de Barcelona entre el 4 i el 6 de març, al costat dels altres set socis europeus que formen part d’aquesta iniciativa cofinançada per la Unió Europea per a la lluita contra la discriminació i el racisme, així com pel treball per a la inclusió de les minories.

L’alcalde de Manises i responsable de Projectes Europeus de l’Ajuntament, Javier Mansilla Bermejo, ha manifestat que "UPARTICIPATE ha sigut una oportunitat única, a més d’una experiència enriquidora, per a l’intercanvi de bones pràctiques en la posada en marxa de polítiques públiques contra la discriminació i el racisme, així com per a la inclusió de les persones migrants i la seua participació en l’àmbit local".

En aquesta trobada internacional, que és l’octava i última del projecte, els països socis han presentat les millors pràctiques per a la inclusió de persones migrants des de les seues ciutats: Manises (Espanya), Sofía (Bulgària), Kalnik (Croàcia), Athienou (Xipre), Novo Mesto (Eslovènia), Chania (Grècia), Targu Jiu (Romania) i Barcelona (Espanya).

En el marc d’aquest cicle de conferències, l’alcalde de Manises, Javier Mansilla Bermejo, ha participat de la taula redona ‘Millors pràctiques per a la inclusió de persones migrants locals’, en la qual han participat experts sobre migració i inclusió de diferents organismes, com ara l’Ajuntament de Barcelona, la RECI-Xarxa Espanyola de Ciutats Interculturals, la Universitat Pompeu Fabra o la Universitat Autònoma de Barcelona.

A més, també han tingut lloc diverses presentacions de líders migrants locals de Barcelona, com a ciutat amfitriona, sobre les seues organitzacions i el treball que realitzen amb les persones migrants per a millorar la seua participació i reduir la discriminació i el racisme. D’altra banda, s’han celebrat cercles de narració intercultural, liderats per Helena Lopes, d’Abrazo Cultural, amb un taller interactiu sobre les relacions de les persones que provenen de diferents cultures.

Finalment, l’esdeveniment també compta amb una sessió de treball per a les persones assistents anomenada ‘Preparació de pautes de millors pràctiques d’inclusió de persones migrants per a la difusió dels resultats del projecte’, dirigit pel coach Raoul Sellam.

El projecte UPARTICIPATE, amb una duració de 24 mesos, està finançat per la Unió Europea dins del programa ‘Ciutadans, Igualtat, Drets i Valors’ (CERV), en el qual han participat més de 400 persones de manera directa en el conjunt de trobades.